Komisijos ataskaita Europos Parlamentui ir Tarybai - Honkongo specialusis administracinis regionas (SAR): 2006 m. metinė ataskaita /* KOM/2007/0341 galutinis */





[pic] | EUROPOS BENDRIJŲ KOMISIJA | Briuselis, 20.6.2007 KOM(2007) 341 galutinis KOMISIJOS ATASKAITA EUROPOS PARLAMENTUI IR TARYBAI Honkongo specialusis administracinis regionas (SAR): 2006 m. metinė ataskaita KOMISIJOS ATASKAITA EUROPOS PARLAMENTUI IR TARYBAI Honkongo specialusis administracinis regionas (SAR): 2006 m. metinė ataskaita Netrukus po 1997 m. Honkongo perdavimo Kinijai pateiktame komunikate (1997 COM 171) Komisija įsipareigojo rengti metines ataskaitas apie pokyčius Honkongo specialiajame administraciniame regione. Tai devintoji tokia ataskaita. Honkongas yra svarbus ES partneris, kuriam būdingos tokios pat vertybės ir interesai ekonominėje, teisinėje, švietimo, socialinėje ir kultūrinėje srityse. Nuo 1997 m. ES ir Honkongo santykiai šiose srityse toliau plėtoti, tebėra praktiniai ir grindžiami tarpusavio interesais. Politiniai ir konstituciniai pokyčiai 2006 m. sausio mėn. pradžioje pirmąkart nuo tada, kai 2005 m. atėjo į valdžią, vyriausybės vadovas Donald Tsang iš esmės pertvarkė vyriausybę. Prekybos, pramonės ir technologijos ministru paskirtas Joseph Wong, ministrų kabineto vadovu – John Tsang, valstybės tarnybos vadove – Denise Yue. Liepos mėn. SAR vyriausybė išleido konsultacinį dokumentą apie politinio darbo valstybės tarnyboje tęsimą. Siekiant padėti ministrams dirbti politinį darbą, pasiūlyta įkurti dvi naujas politines pareigybes – departamento direktorių pavaduotojų ir departamento direktorių padėjėjų. Konsultacijoms baigtos 2006 m. lapkričio mėn., vyriausybė turėtų pranešti apie savo sprendimą 2007 m. pirmąjį pusmetį. 2006 m. pradžioje vyriausybei pralaimėjus 2005 m. gruodžio mėn. Teisėkūros taryboje dėl savo konstitucinės reformos pasiūlymų, santykiai su prodemokratiniais patarėjais teisėkūros klausimais ir politinėmis partijomis liko įtempti. Kovo mėn. „45 straipsnio“ darbo grupė daugiausia iš teisininkų ir mokslininkų, įskaitant šešis Teisėkūros tarybos narius, sudarė Pilietinę partiją, vadovaujamą Audrey Eu. Ši naujoji partija pasisako už greitą perėjimą prie visuotinio balsavimo, socialinio teisingumo ir mažiausio atlyginimo bei norminių darbo valandų įvedimo. Per visus 2006 m. Demokratinę partiją (didžiausią iš prodemokratinių) persekiojo pranešimai apie vidaus konfliktus. 2006 m. gruodžio mėn. partijos vadovas Lee Wing Tat atsistatydino, užleisdamas pareigas kitam Tarybos nariui Albert Ho. Spalio mėn. Donald Tsang Teisėkūros taryboje pasakė antrąją politinę kalbą, skirtą likusiam jo, kaip vyriausybės vadovo, kadencijos laikui (iki 2007 m. birželio 30 d.). Antai jis pranešė apie priemones, kurių tikslas – išsklaidyti padidėjusį visuomenės susirūpinimą aplinkos klausimais. Tsang neminėjo prekių ir paslaugų apmokestinimo pasiūlymų ir atmetė galimybę reglamentuoti mažiausią atlyginimą artimiausioje ateityje, taip susilaukdamas kritikos už tai, kas buvo apibūdinta kaip bandymas vengti ginčijamų klausimų per likusį kadencijos laiką. Visi apžvalgininkai sutarė, kad Donald Tsang bus perrinktas vyriausybės vadovu per 2007 m. kovo mėn. rinkimus, nors 2006 m. gruodžio mėn. jis vis dar nebuvo iškėlęs savo kandidatūros. Po keleto spėlionių mėnesių rugsėjo mėn. Anson Chan pranešė nedalyviausianti vyriausybės vadovo rinkimuose. Galiausiai demokratinės partijos susitarė dėl vieno bendro kandidato – advokato ir Pilietinės partijos atstovo Teisėkūros taryboje Alan Leong. Gruodžio 10 d. rinkimuose į Vyriausybės vadovo paskyrimo komitetą, susidedantį iš 800 narių, prodemokratai užėmė 134 vietas – daugiau nei 100, kurių mažiausiai reikia, norint sėkmingai atrinkti kandidatą į vyriausybės vadovo rinkimus, todėl galima manyti, kad Leong bus paskirtas kandidatu. 2006 m. nepadaryta esminės pažangos siekiant įvesti visuotinį balsavimą, nors šiuo klausimu vyko ilgos reikšmingos diskusijos, plačiai aptartos žiniasklaidoje. 2005 m. pabaigoje SAR vyriausybės pateikti pasiūlymai nebuvo pakankamai remiami, kad būtų patvirtinti Teisėkūros tarybos. Siūlyta iš dalies išplėsti Teisėkūros tarybą ir Vyriausybės vadovo paskyrimo komitetą. Po šios nesėkmės Donald Tsang leido suprasti, kad SAR vyriausybė iki 2008 m. Teisėkūros tarybos rinkimų daugiau neteiks konstitucinės reformos pasiūlymų, dėl to 2006 m. laikinai nebevyko joks oficialus dialogas. 2007 m. pradžioje Strateginės plėtros komisija turėtų paskelbti naują ataskaitą, kurioje pateiks platesnio balsavimo įvedimo galimybes ir galimą modus operandi . Tačiau viešosios diskusijos vyko ir toliau. Prie viešųjų diskusijų prisijungė tokie politikai kaip buvęs administracijos ministrė Anson Chan, buvusi saugumo ministrė Regina Ip ir Honkongo katalikų kardinolas Joseph Zen. Jie reikalavo įvesti visuotinį balsavimą ir daugelis 2012 m. vyriausybės vadovo rinkimus minėjo kaip galutinę datą. Nuo šiol prodemokratinės politinės partijos, įskaitant prodemokratinę frakciją Teisėkūros taryboje, reikalauja taikyti visuotinį balsavimą tiesioginiuose 2012 m. vyriausybės vadovo rinkimuose. Iš įvairių 2006 m. atliktų nepriklausomų viešosios nuomonės apklausų matyti, kad apie 60 % Honkongo gyventojų remia demokratiją bei visuotinį balsavimą ir siekia didesnės pažangos šioje srityje. 2006 m. kovo 31 d. Jungtinių Tautų Žmogaus teisių komitetas paskelbė galutines pastabas dėl Honkongo SAR antrosios ataskaitos, parengtas atsižvelgus į Tarptautinę pilietinių ir politinių teisių konvenciją. Komitetas pareiškė, kad reikia imtis visų priemonių, reikalingų tam, kad Teisėkūros taryba būtų renkama per visuotinius ir lygius rinkimus, ir paprašė Honkongo SAR per vienerius metus pateikti informaciją apie komiteto rekomendacijų įgyvendinimą. Europos Sąjunga remia demokratiją visame pasaulyje, nes tai geriausias būdas teisėtai, tvirtai, atsakingai ir skaidriai vyriausybei sudaryti, teisėms bei laisvėms apsaugoti ir teisinei valstybei užtikrinti. ES remia greitą ir esminę pažangą siekiant įgyvendinti Honkonge didžiausią siekį – įvesti pagrindiniame įstatyme numatytą ir Honkongo gyventojų lūkesčius atitinkantį visuotinį balsavimą. Ankstesnėse metinėse ataskaitose, ypač 2004 ir 2005 m., Komisija plačiai komentavo Honkongo konstitucinius pokyčius ir tai, kaip Nacionalinis liaudies kongresas aiškina SAR pagrindinį įstatymą. Būta ženklų, kad Kinijos vyriausybė Pekine domėjosi šiuo klausimu ir dėl to darė spaudimą SAR vyriausybei. Kinijos vadovai reikalavo dalykiškų diskusijų, kad būtų pasiektas susitarimas dėl SAR demokratinio vystymosi pagal pagrindinį įstatymą. Tačiau Komisija pripažįsta, kad apskritai „vienos šalies, dviejų sistemų“ principo laikytasi ir kad jis visiškai tinka Honkongo gyventojams. ES remia šį principą, ypač pagarbą žmogaus teisėms ir asmens laisvėms, įteisintą pagrindiniame įstatyme, kuriuo turėtų turėti galimybę naudotis visi Honkongo SAR piliečiai. Svarbu, kad SAR vyriausybė ir toliau galėtų gan nevaržomai spręsti ekonominius, prekybos, mokesčių, finansinius ir teisinius klausimus ir kad Honkongo gyventojai galėtų naudotis sava teisine sistema, nepriklausoma teisine valstybe, asmens nuosavybės teisėmis, žodžio laisve ir rinkos ekonomikos sistema. Ekonominiai pokyčiai, prekybos ir sektoriniai klausimai Per 2006 m. pirmuosius tris ketvirčius Honkongo ekonomika ir toliau smarkiai augo: žemyninės Kinijos ekonomika suteikė postūmį nuolatiniam prekių ir paslaugų sektorių augimui; kaip ir anksčiau, iš viso investicijoms išleista nemažai; nuosavybės rinka nepakito; darbo rinka pagerėjo, nedarbo lygis tapo žemiausias per paskutinius penkerius metus. Kartu su didele vidaus paklausa nuolat augo prekių kainos. Honkongo ekonominiai rodikliai: BVP augimas | Infliacijos dydis | Užimtumo lygis | Paslaugos, kaip BVP dalies procentas | 2005 | 7,3 % | 1 % | 5,6 % | 90,6 % | 2006 (Q1-Q3) | 6,8 % | 2,3 % | 4,7 % | Nėra duomenų | 2006 m. iš įvairių ekonomikos sektorių finansinės paslaugos, importo bei eksporto prekybos ir transporto paslaugos buvo vieni aktyviausių. Honkongas išlaikė regioninio finansų, prekybos, logistikos ir transporto paslaugų centro poziciją. Be to, ne viename tarptautinių reitingo institucijų atliktame tyrime Honkongas surinko itin daug taškų dėl to, kad yra sukūręs verslui palankią aplinką. Puikius rezultatus finansų, ypač biržos, sektoriuje lėmė tai, kad regionas turėjo itin daug grynojo turto. Kapitalo rinkos veikla, susijusi su žemyninės Kinijos įmonėmis, klestėjo. 2006 m. Honkongas įregistravo nemažai stambių Kinijos įmonių, surengė didžiausią pasaulyje Kinijos pramonės ir prekybos banko akcijų pradinį viešąjį platinimą. Iš viso per metus surinkta rekordiškai daug lėšų, todėl apimties atžvilgiu Honkongui atsirado galimybė konkuruoti su Londonu ir Niujorku. 2006 m. Hang Seng indeksas ir Honkongo biržos prekybos apimtis pasiekė istoriškai aukštą lygį, o tai byloja apie geras rinkos perspektyvas. Honkongo kapitalo rinka ir toliau atlieka pagrindinį vaidmenį finansuojant Kinijos valstybinių įmonių reformą, privačių įmonių plėtrą ir stambios infrastruktūrų plėtros programą. Remiantis palankiomis CEPA nuostatomis tapo lengviau naudotis Honkongo banko ir finansų įstaigų paslaugomis žemyninėje Kinijoje. 2006 m. pabaigoje iš pradinių žemyninės Kinijos valdžios institucijų politinių pareiškimų buvo matyti, kad Kinija ketina dar labiau sustiprinti Honkongo, kaip Kinijos tarptautinio finansų centro, pirmavimą, pavyzdžiui, Honkongą įtraukdama į galimas finansinių priemonių ženminbi juaniais rinkos plėtros ir liberalizavimo programas. Honkongo ir Kinijos prekybiniai interesai, ypač susiję su Judziango upės delta, tebėra susipynę, vienodos linkmės. Įsteigtos oficialios institucijos, kurių tikslas – palengvinti abiejų valdymo sistemų bendradarbiavimą ir prekių, paslaugų bei asmenų mainus tarp jų, taip pat vieną po kito sudaryti Glaudesnės ekonominės partnerystės susitarimą (CEPA), Viso Judziango upės deltos regiono bendradarbiavimo pagrindų susitarimą ir Kokybiško migrantų priėmimo programą. Abiem ekonominėms sistemoms vis labiau integruojantis vienai į kitą, Honkongui reikalinga ne tik teritorija į šalies gilumą, kad galėtų remti nuolatinį augimą ir ekonominį vystymąsi. Honkongas taip pat turi dėti pastangų, siekdamas išsaugoti liberalias kosmopolitines pažiūras ir laisvos rinkos principus atitinkančią verslo praktiką. Kalbant apie mokesčius, 2006 m. liepos mėn. Honkongo vyriausybė, siekdama išplėsti siaurą mokestinę bazę, kad palengvintų vyriausybės įplaukų surinkimą, pradėjo konsultacijas dėl plačios bazės prekių ir paslaugų mokesčio. Atsižvelgdama į ilgalaikę greitai senėjančių gyventojų finansinę naštą ir jų dabartinių pagrindinių pajamų šaltinių kintamumą, Honkongo vyriausybė nusprendė, kad siekiant užtikrinti tvaresnį finansinį pagrindą, reikia imtis mokesčių reformų. Tačiau politinės partijos, verslininkai ir visuomenė prekių ir paslaugų mokesčio pasiūlymą įvertino nepalankiai. Gruodžio mėn. susidūrusi su plačiu ir tvirtu pasipriešinimu, vyriausybė pasiūlymą atidėjo. Honkongas yra vienas iš retų išsivysčiusių ekonomikos sistemų, kuriose pajamos didelės, tačiau nėra plačios bazės pridėtinės vertės mokesčio. Dvišaliai ES ir Honkongo prekybiniai ir ekonominiai santykiai yra brandūs, juos tik labai retai trikdo prekybiniai nesklandumai. Honkongo valdžios institucijos palaiko dažnus reguliarius ryšius su užsienio bei vietinėmis verslo asociacijomis ir atsiliepia į joms rūpimus klausimus. Problemų mikro lygmeniu nebuvimą rodo PPO narių bendros pagyros Honkongo prekybos politikos sistemai per gruodžio 15 d. Ženevoje vykusią prekybos politikos peržiūrą. 2006 m. ES ir Honkongo dvišalė prekyba smarkiai išaugo. 2006 m. ES tapo antrąja Honkongo prekybos partnere, pirmoji – žemyninė Kinija. Daugiausia išaugo prekyba biuro technika ir tekstile. ES prekyba su Honkongu | Metai | ES importas iš Honkongo (milijardais eurų) | Metiniai pokyčiai procentais | ES eksportas į Honkongą (milijardais eurų) | Metiniai pokyčiai procentais | ES prekybos perteklius (milijardais eurų) | Iš viso (milijardais eurų) | 2006 | 14,2 | 33,9 | 21,5 | 5,3 | 7,2 | 35,8 | Šaltinis: Eurostatas | Intelektinės nuosavybės teisės. Europos Komisija vertina nuolatines Honkongo pastangas apsaugoti intelektinės nuosavybės teises. Honkongo vyriausybei priėmus tam tikras priemones – sustiprinus partnerystę su pramonės įmonėmis, pagerinus informavimą apie intelektinės nuosavybės teisių svarbą visuomenei, priėmus naujų teisės aktų ir įdėjus daugiau pastangų juos įgyvendinti – gerokai patobulinta intelektinės nuosavybės teisių apsauga. Tačiau Komisija mano, kad tam tikrose srityse intelektinės nuosavybės teisių apsaugos problemos nebuvo iki galo išspręstos. Komisijai tebekelia susirūpinimą tai, kad Honkongas ir toliau leidžia bendrovėms registruotis tokiais pat arba į juos labai panašiais pavadinimais kaip gerai žinomi ES prekės ženklai, taip pažeisdamas žemyninėje Kinijoje veikiančių ES bendrovių teises. Be to, Komisija susirūpinusi, kad pagal dabartinę registravimo tvarką patentuotų teisių į farmacinius produktus savininkai nėra tinkamai apsaugoti. Konkurencijos teisė. Europos Komisija pritaria SAR vyriausybės ketinimui priimti naujų globalių konkurencijos teisės aktų. Birželio mėn. ataskaitoje Konkurencijos politikos apžvalgos komitetas padarė išvadą, kad Honkongas turi priimti tam tikrų rūšių antikonkurencinį elgesį reglamentuojantį daugiasektorinį konkurencijos įstatymą, kurį turėtų įgyvendinti nepriklausoma konkurencijos komisija. Šiuo klausimu Honkongo vyriausybė pradėjo viešąsias konsultacijas, kurios baigsis 2007 m. vasario mėn. Komisija toliau su didžiuliu susidomėjimu stebi pokyčius šioje srityje. Civilinė aviacija. Komisija pasiūlė bendradarbiauti su SAR vyriausybe siekiant iš dalies keisti esamus dvišalius Honkongo ir ES valstybių narių oro paslaugų susitarimus, kad jie būtų suderinti su Bendrijos teise. Komisija paragino SAR vyriausybę prioritetine tvarka ir tarpusavio interesų dėlei atkurti šių susitarimų teisinį tikrumą. Tam Komisija pasiūlė sudaryti abiejų šalių „horizontalųjį susitarimą“, kuriame būtų numatytas racionalus visų esamų susitarimų teisinis pagrindas. Komisija pasižymėjo SAR vyriausybės iškeltus klausimus ir sveikina jo sutikimą pradėti dialogą su Komisija. Vyno muitas. Europos Komisiją nuvylė tai, kad 2006–2007 m. Honkongo vyriausybė nesumažino itin didelio vyno akcizo mokesčio, kuris tebesiekia 80 %. ES taupymo pajamų apmokestinimo direktyva. 2006 m. Komisija išreiškė susidomėjimą pradėti parengiamąsias derybas su SAR vyriausybe dėl ES taupymo pajamų apmokestinimo direktyvai tolygių priemonių įvedimo. Atsižvelgdama į savo mokesčių strategiją kuo plačiau remti tarptautinės bendruomenės priimtus gero valdymo principus, Komisija siūlo dirbti su Honkongu, kad būtų pagerintas informacijos skaidrumas ir keitimasis ja, sustiprintos įgyvendinimo priemonės siekiant užkirsti kelią mokesčių apėjimui ar jų nemokėjimui ir ypač kad būtų remiamas ES taikomoms taupymo pajamų apmokestinimo priemonėms tolygių priemonių taikymas. Komisija sveikina SAR vyriausybės sutikimą bendradarbiauti darbinio lygmens parengiamosiose derybose šioje srityje. Glaudesnės ekonominės partnerystės susitarimas (CEPA). Prasidėjo ketvirtasis 2003 m. Honkongo ir žemyninės Kinijos pasirašyto pirmojo laisvosios prekybos susitarimo etapas. 2006 m. birželio 27 d. buvo pasirašytas III priedas (CEPA IV). Siekdamos palengvinti abiejų pusių įmonių patekimą į viena kitos rinką, žemyninė Kinija ir Honkongas tęsė bendradarbiavimą ir sutarė dėl naujų prekėms ir paslaugoms taikomų liberalizavimo priemonių, taip pat prekybą lengvinančių priemonių intelektinės nuosavybės teisių apsaugos srityje. Nuo 2006 m. sausio 1 d. visiems į žemyninę Kiniją importuojamiems produktams iš Honkongo (išskyrus kai kuriuos uždraustus dirbinius) mokestis netaikomas, jei jie atitinka CEPA prekių kilmės taisykles. 2004 m. CEPA visiškai įgyvendinus, iš viso pagal jį liberalizuoti 27 paslaugų sektoriai. Kaip numatyta laisvosios prekybos susitarime, Honkongo paslaugų teikėjai gali greičiau patekti į rinką ir plačiau ja pasinaudoti; kai kuriems sektoriams, įskaitant turizmo, teisinių, garso ir vaizdo, transporto ir platinimo paslaugų, net taikoma „PPO plius“ sistema. Paslaugų sektoriams ėmus taikyti lengvatines nuostatas, dar labiau sutvirtėjo Honkongo, kaip paslaugų centro, pozicija. Aplinka . Ne naujiena, kad daugiausia dėmesio ES skiria klimato kaitos, oro, vandens ir kitokios taršos klausimams. Komisija mano, kad šioje srityje tarptautinis bendradarbiavimas yra būtinas ir naudingas visiems. Komisija pritaria Honkongo vyriausybės pasiūlymams priimti naujas 2006 m. spalio mėn. vyriausybės vadovo politinėje kalboje nurodytas aplinkosaugos priemones – ypač tam, kad jis paminėjo ir pasiūlė taikyti EURO standartus ir gaires. Siekdama remti ir skatinti tokių priemonių įgyvendinimą, Komisija pasirengusi bendradarbiauti su Honkongu ir prireikus apsvarstyti trišalio bendradarbiavimo su žemynine Kinija galimybę. ES ir Honkongo santykiai Spalio 26 d. Komisija priėmė komunikatą „Europos Sąjunga, Honkongas ir Makao: bendradarbiavimo galimybės 2007–2013 m.“[1], patvirtintą gruodžio 12 d. Tarybos išvadose. Komunikate nurodyti septyni pagrindiniai sektoriai, kuriuose turėtų būti paspartintas bendradarbiavimas: prekyba ir muitinės; finansai; žmonių tarpusavio ryšiai (įskaitant akademinį sluoksnį); transportas; aplinkosauga; sveikata; maisto sauga. Komunikate taip pat pasiūlyta tarp Komisijos ir Honkongo SAR palaikyti reguliarų struktūrinį dialogą jo kompetencijos klausimais. Gruodžio 21 d. Taryba priėmė bendradarbiavimo su pramoninėmis ir kitomis didelių pajamų šalimis ir teritorijomis, įskaitant Honkongą, finansavimo priemonę. Komisija su Honkongu svarstys ir susitars dėl bendradarbiavimo programos, kuri turėtų pradėta įgyvendinti 2007 m. pabaigoje, aspektų. Lapkričio 7 d. Briuselyje Pirmininkas Barroso priėmė Honkongo vyriausybės vadovą Donald Tsang. Abu vadovai sutiko, kad „Honkongas ir Europos Sąjunga turėtų vystyti, plėsti ir stiprinti bendradarbiavimą abiem pusėms svarbiose srityse“. Jie sutarė užmegzti struktūrinį dialogą glaudiems ryšiams visuose lygmenyse palaikyti ir užtikrinti, kad santykiai būtų dalykiški, kad būtų greitai bei veiksmingai nustatomos ir svarstomos visos problemos bei galimybės. 2006 m. vienas po kito surengti santykius stiprinantys Europos Komisijos ir Honkongo atstovų aukšto lygio susitikimai bei vizitai. - Sausio mėn. Honkonge įvyko EB ir Honkongo readmisijos komiteto posėdis, kuriame apžvelgtas EB ir Honkongo readmisijos susitarimo įgyvendinimas. - Už sveikatą ir vartotojų apsaugą atsakingas Komisijos narys Markos Kyprianou vadovavo stambiai delegacijai Honkonge, kurios tikslas – įvertinti pasirengimą galimam pandemijos protrūkiui, ir aplankė Honkongo sveikatos priežiūros įstaigas. - Vasario mėn. Ekonominių ir finansinių reikalų generalinis direktorius Klaus Regling ir Europos centrinio banko vykdomosios valdybos narys Jose Manuel Gonzalez-Paramo kartu su Honkongo pinigų institucijos vadovu Joseph Yam vadovavo svarbiai konferencijai Honkonge, kurios tema: „EURO: pamokymai Europos ir Azijos finansų rinkoms“. - Gegužės mėn. už vidaus rinką atsakingas Komisijos narys Charlie McCreevy susitiko su Finansinių paslaugų ir biudžeto ministru Frederick Ma ir Honkongo vertybinių popierių ir būsimųjų sandorių komisijos, Honkongo pinigų institucijos bei Honkongo biržos aukšto rango pareigūnais. - Gruodžio mėn. Honkonge už informacinę visuomenę ir žiniasklaidą atsakinga Komisijos narė Viviane Reding dalyvavo Tarptautinės telekomunikacijų sąjungos konferencijoje „Telecom World 2006“. 1993 m. Honkonge buvo įsteigtas Europos Komisijos biuras; šešiolika Europos Sąjungos valstybių narių Honkonge turi akredituotas visą darbo dieną dirbančias vietines diplomatines atstovybes, administruojančias santykius su Honkongu (Portugalijos diplomatinė atstovybė įsikūrusi netoli Makao). Remiantis Honkongo vyriausybės 2006 m. rugpjūčio mėn. statistiniais duomenimis, Honkonge gyvena 37 000 Europos Sąjungos piliečių. 2006 m. Honkonge sustiprinta ES viešoji diplomatija. Tais metais Europos Komisijos biuras Honkonge pradėjo aktyvią plačią informavimo ir viešosios diplomatijos programą, skleisdama per Honkongo žiniasklaidą ir visuomenėje ES vertybes bei politines idėjas ekonomikos, teisinėje, socialinėje, švietimo ir kultūrinėje srityse. Be to, siekdamas aptarti bei išnagrinėti šiuos klausimus ir prireikus vystyti bei plėsti būsimą ES ir Honkongo bendradarbiavimą abiem pusėms svarbiose srityse, 2006 m. Honkonge Europos Komisijos biuras surengė aštuonis konsultacinius seminarus, kuriuose dalyvavo daugiau nei 200 atstovų iš tokių Honkongo visuomeninių sektorių kaip švietimas ir moksliniai tyrimai, aplinka, sveikata, maisto ir produktų sauga, prekyba, ekonomika ir finansai, Europos prekybos rūmų ir Honkonge įsisteigusio ES verslo bendrijos bei eksportuotojų į ES rinką atstovai. Taip pat surengti seminarai ES valstybių narių delegacijų vadovams ir prekybos įgaliotiniams Honkonge. [1] „Europos Sąjunga, Honkongas ir Makao: bendradarbiavimo galimybės 2007–2013 m“. Komisijos komunikatas Tarybai ir Europos Parlamentui. COM(2006) 648 galutinis, 2006 10 26.